131.

naliehavo žiada, aby sa toto uznesenie zaviedlo do praxe prostredníctvom európskeho akčného plánu na odstránenie organizovanej trestnej činnosti, korupcie a prania špinavých peňazí na roky 2014 – 2019, ktorý bude zahŕňať plán a primerané zdroje a s náležitým ohľadom na zásady subsidiarity a proporcionality obsahovať ako priority – pričom ide o ich príklady a nie o ich vyčerpávajúci zoznam– tieto pozitívne opatrenia, ktoré už boli uvedené v predchádzajúcich odsekoch a ktorých význam sa týmto potvrdzuje: i) rozhodnúť o vymedzení organizovanej trestnej činnosti (zahŕňajúcom okrem iného trestný čin zapojenia do mafiánskej organizácie), korupcie a prania špinavých peňazí (vrátane vlastných peňazí), ktoré bude vychádzať okrem iného zo správy o vykonávaní príslušných európskych právnych predpisov; ii) zrušiť bankové tajomstvo, iii) odstrániť daňové raje v celej Európskej únii a skoncovať s daňovými únikmi a vyhýbaním sa daňovým povinnostiam prijatím zásady pôvodu bohatstva, ktorú odporúča OECD; iv) zaručiť úplný prístup k informáciám o skutočných vlastníkoch obchodných spoločností, nadácií a trustov (tzv. skutočné vlastníctvo), a to aj náležitým prispôsobením a prepojením obchodných registrov členských štátov; v) zaviesť zásadu právnej zodpovednosti právnických osôb, najmä zodpovednosť holdingov a materských spoločností za svoje dcérske spoločnosti, v prípadoch finančnej trestnej činnosti; vi) prostredníctvom prísnejších sankcií odstrániť obchodovanie s ľuďmi a nútenú prácu, najmä pokiaľ ide o maloletých a ženy, a zabezpečiť náležitú ochranu a podporu obetí obchodovania; vii) zabezpečiť, aby sa dohody na športových výsledkoch považovali za trestný čin, s cieľom posilniť boj proti nezákonnému športovému stávkovaniu; viii) vyzýva členské štáty, aby zabezpečili, aby bolo tzv. kupovanie hlasov trestným činom, a to aj v tom prípade, ak prospech z neho nie je hmatateľný a týka sa tretích strán, ix) zaviesť celoeurópske zdaňovanie právnických osôb, ktoré bude čo najjednotnejšie, najrovnomernejšie a najrovnorodejšie; x) posilniť dohody o justičnej a policajnej spolupráci medzi členskými štátmi a medzi EÚ a tretími krajinami; xi) v súlade so zásadou subsidiarity presadzovať nástroje na zhabanie a konfiškáciu majetku pochádzajúceho z trestnej činnosti vrátane dodatočných metód konfiškácie, ako je prepadnutie majetku na základe občianskeho práva a opätovné využitie skonfiškovaného majetku na ciele v oblasti sociálnej politiky; xii) posilniť boj proti environmentálnym trestným činom a obchodovaniu s drogami; xiii) zabezpečiť rýchle vzájomné uznávanie všetkých súdnych opatrení s osobitným dôrazom na trestné rozsudky, príkazy na konfiškáciu a európske zatykače, pri úplnom rešpektovaní zásady proporcionality; xiv) zabezpečiť, aby hospodárske subjekty právoplatne odsúdené za organizovanú trestnú činnosť, korupciu alebo pranie špinavých peňazí, boli vylúčené z postupov verejného obstarávania kdekoľvek v Európskej únii; xv) zriadiť Európsku prokuratúru, uviesť ju do prevádzky a vybaviť ju potrebnými ľudskými a finančnými zdrojmi; zároveň podporovať európske agentúry ako Europol a Eurojust, ako aj spoločné vyšetrovacie tímy (JIT) a úrady pre vyhľadávanie majetku (ARO); xvi) v plnej miere plniť na úrovni členských štátov, ako aj EÚ povinnosti stanovené medzinárodnými nástrojmi v oblasti organizovanej trestnej činnosti, korupcie a prania špinavých peňazí; xvii) uznať dôležitú úlohu investigatívnej žurnalistiky pri odhaľovaní vážnych trestných činov; xviii) zaviesť štandardné celoeurópske pravidlá na ochranu svedkov, informátorov a osôb, ktoré spolupracujú so súdmi; xix) zakázať, aby osoby, ktoré boli právoplatne odsúdené za organizovanú trestnú činnosť, korupciu alebo pranie špinavých peňazí či iný závažný trestný čin, mohli kandidovať na verejnú funkciu alebo ju zastávať, alebo aby boli z verejnej funkcie odvolané; xx) vymedziť a zaviesť primerané sankcie pre štandardné druhy počítačovej kriminality, a to aj na základe jednotného systému hlásenia prípadov; xxi) predchádzať korupcii vo verejnom sektore prostredníctvom lepšieho prístupu k dokumentom, osobitných pravidiel týkajúcich sa konfliktov záujmov a registrov transparentnosti;